Радна група 
за евалуацију Стратегије језичког образовања 
и креирање Акционог плана

Радна група за евалуацију Стратегије језичког образовања и креирање Акционог плана је образована 15.09.2022. године одлуком Управног одбора Друштва за стране језике и књижевности Србије на период од две године.

Циљеви Радне групе
Спровођење анализе Стратегије језичког образовања коју је ДСЈКС донело у априлу 2020. године и утврђивање приоритетних задатака за унапређење квалитета језичког образовања;
Израда Акционог плана за идентификоване приоритетне задатке и то тако што се спроводи анализа тренутне ситуације и утврђују неопходни кораци за испуњавање циљева;
Пружање стручне помоћ у спровођењу Акционог плана и реализацији идентификованих задатака.

Чланови Радне групе
За чланове Радне групе (РГ) предложени су представници удружења свих школских језика (енглески, италијански, немачки, руски, француски, шпански), представник Асоцијације за класичне студије Србије, представник Секције универзитетских наставника страног језика струке ДСЈКС, представник Министарства просвете, представник Завода за унапређивање васпитања и образовања, као и председник Друштва за стране језике и књижевности Србије (по функцији). 
Сви чланови Радне групе су чланови ДСЈКС.

Чланови Радне групе:
1. Виолета Влајковић Бојић, Завод за унапређивање васпитања и образовања, координаторка РГ
2. Ана Јовановић, Удружење професора шпанског језика Србије, координаторка РГ
3. Светлана Марковић, Асоцијација за класичне студије Србије,
4. Светлана Мијатовић Стојинов, Удружење професора француског језика,
5. Лука Меденица, Славистичко друштво Србије,
6. Милица Мирић, Секција универзитетских наставника страног језика струке ДСЈКС,
7. Милица Пантић, Удружење наставника италијанског језика Србије,
8. Весна Петровић, Секција универзитетских наставника страног језика струке ДСЈКС,
9. Драгана Петровић, саветница у Сектору за основно образовање МПНТР,
10. Борислав Ракочевић, Удружење наставника немачког језика Србије,
11. Војкан Стојичић, председник Друштва за стране језике и књижевности Србије,
12. Велина Стојковић, Удружење наставника енглеског језика.


Активности Радне групе

1. Спроведена је анализа и евалуација Стратегије језичког образовања коју је ДСЈКС усвојило у априлу 2020. годину. Циљ ове анализе био је да се идентификују приоритетни задаци према минималним критеријумима ургентности, релевантности (за више различитих група) и изводљивости. 

2. На основу идентификованих приоритетних задатака око којих су се сагласили чланови Радне групе, састављен је документ Предлози мера за Акциони план за период од 2024. до 2026. године (в. Прилог). Овај документ обједињује десет активности и мера чији су циљ Повећани квалитет наставе и учења, праведност и доступност предуниверзитетског и универзитетског образовања и васпитања и ојачана васпитна функција образовно-васпитних установа и то:

1) Оснаживање људских ресурса за остваривање наставе и учења страних језика у предметној настави у основном образовању и васпитању, као и страних језика и латинског у средњем образовању и васпитању, у складу са Стандардима компетенције наставника.
2) Унапређивање постојећих планова наставе и учења у општем средњем образовању и васпитању којим се гарантује оствареност предвиђених стандарда компетенција предмета страни и други страни језик и латински језик.
3) Развијање нових и унапређивање постојећих планова и програма наставе и учења у средњем стручном и уметничком образовању којима се обезбеђује развој међупредметних и стручних компетенција.
4) Унапређивање система и процеса за праћење напредовања ученика у основном образовању.
5) Унапређивање система и процеса за праћење напредовања ученика у средњем образовању.
6) Успостављање механизма подршке образовно-васпитним установама у организацији наставе другог страног језика.
7) Идентификација потреба ученика и пружање смерница и подршке за квалитетно језичко образовање. 
8) Унапређивање концепције приправништва и увођења у посао наставника и васпитача. 
9) Унапређење оквира за праћење и вредновање квалитета високог образовања (индикатора квалитета).
10) Подршка интернационализацији високог образовања.

За сваки задатак, понуђено је одговарајуће образложење, предлог мера, носиоци активности и временски оквир за његову реализацију. 

3. Документ Предлози мера за Акциони план за период од 2024. до 2026. године упућен је на Јавну расправу поводом усвајања Акционог плана за образовање 2024-2026. године након што су реализоване консултације са представницима Министарства просвете из Сектора за предшколско и основно образовање и васпитање, Сектора за средњошколско образовање и васпитање и образовање одраслих и Сектора за високо образовање. 

4. У оквиру Радне групе, формирана су четири тима како би одмах приступили прикупљању неопходних података за реализацију задатака који су препознати као посебно хитни. У периоду од јануара 2023. године тимови су радили на следећим конкретним корацима:

а) Специфични циљ 1.1. Унапређени настава и учење у предуниверзитетском образовању. Оснаживање људских ресурса за остваривање наставе и учења страних језика у предметној настави у основном образовању и васпитању, као и страних језика и латинског у средњем образовању и васпитању, у складу са Стандардима компетенције за професију наставника и њиховог професионалног развоја.
Тим: Велина Стојковић и Светлана Марковић
Чланови тима су анализирали релевантна документа којима се дефинише стручна спрема наставника страних језика и латинског језика. 
Припремљена је анкета за основне и средње школе која ће се посредством Министарства просвете и школских управа проследити школама на попуњавање.
У наредној години рада планирана је анализа добијених резултата и идентификација кључних мера за унапређење статуса наставника страних језика и латинског.

б) Специфични циљ 1.1. Унапређени настава и учење у предуниверзитетском образовању. Унапређивање постојећих планова наставе и учења у општем средњем образовању и васпитању којим се гарантује оствареност предвиђених стандарда компетенција предмета страни и други страни језик и латински језик.
Тим: Борислав Ракочевић, Светлана Марковић, Светлана Мијатовић Стојинов

в) Специфични циљ 1.4. Унапређени доступност, праведност и отвореност предуниверзитетског образовања. Успостављање механизма подршке образовно-васпитним установама у организацији наставе другог страног језика.
Тим: Лука Меденица, Милица Пантић
Чланови тима су анализирали релевантна документа којима се прописује увођење Другог страног језика у други циклус основног образовања и  систематизовали доступне податке о заступљености другог страног језика у школама. Идентификована је спорна одредница која прописује начин бирања другог страног језика и утврђена је потреба за прецизнијим подацима са терена који би послужили као аргументи у састављању предлога измене или допуне наведеног Правилника о плану наставе и учења за други циклус основног образовања. 
Припремљена је анкета за основне школе која ће се посредством Министарства просвете и школских управа проследити школама на попуњавање.
У наредној години рада планирана је анализа добијених резултата и састављање допуне и/или измене одређених подзаконских прописа.

г) Специфични циљ 2.1. Унапређени квалитет понуде, људских ресурса и исхода високог образовања. Унапређење оквира за праћење и вредновање квалитета високог образовања (индикатора квалитета). 
Тим: Милица Мирић, Весна Петровић
Чланови тима су припремили анкету за прикупљање података о заступљености учења страних језика на нефилолошким државним факултетима у земљи, статусу предмета и положају наставника страних језика. Сектор за високо образовање Министарства просвете дао је одобрење и подршку за спровођење анкете.
У наредној години рада планирана је анализа добијених резултата и састављање предлога за унапређење положаја страних језика на универзитетском нивоу. 
 

